Sagunt a Escena continua la programació amb circ, teatre i música
05 d’agost 2020

![Imagen 1](/media/goxd5fc3/96-la-finestra-nou-circ_el-desig-destar-junts-2_cuerpo.jpg)![Imagen 2](/media/dv0ba5gf/96-preferente-ingovernables-atiro-hecho-foto-david-ruiz-1320_cuerpo.jpg)

El festival Sagunt a Escena, el festival organitzat per l’Institut Valencià de Cultura, l’Ajuntament de Sagunt i la Diputació de València, continua amb la programació amb una oferta molt variada d’espectacles de carrer i de sala.

El 6 d’agost a les 20.00 hores arriba el circ a la pujada al Castell amb la companyia Nostraxladamus i el seu espectacle _Al filo_, en el qual un guia de muntanya molt peculiar ens porta d’excursió. Amb la poca traça que té se submergirà en un frenesí de caigudes, entropessons i jocs acrobàtics. Un espectacle poètic ple d’humor i complicitat amb el públic. Un desafiament a la gravetat, caminar per la vora de l’abisme i trobar l’equilibri de la vida.

El mateix dia però a les 22.00 hores i a l’Auditori Joaquín Rodrigo, la companyia A tiro hecho presentarà _Ingovernables_, dirigit per Carla Chillida i amb textos de Pepe Ruiz i Rafa Segura. És un homenatge a les que han lluitat per defensar el territori, l’horta, el dret a viure en pau. I a les que han perdut. A les que estan per vindre, i que ja hi arriben. I amb l’esperança que en un món sense pla b trobem eixides a la devastació depredadora del capital. Dedicat a totes les veïnes que lluiten per defensar el territori i protegir l’habitatge.

El divendres 7 d’agost a la Glorieta hi haurà un altre espectacle de circ gratuït i per a públic familiar. Es tracta de l’obra _El desig d’estar junts_ de la companyia La Finestra Nou Circ, en què set desconeguts arriben a un espai brut i abandonat. Són set éssers vius bastant diferents que compartixen, no obstant això, un mateix llenguatge: el circ. A vegades, ens fan oblidar tot el que som capaços de fer junts. El desig d’estar junts.

I per a tancar la jornada, l’actuació musical a la pujada al Castell a les 22.30 hores de Pantocrator que forma part del Ressona, un festival de música en directe als peus del Teatre Romà amb propostes ben diferents i variades i amb la finalitat i els objectius de complementar i acostar el festival Sagunt a Escena a la ciutadania oferint actuacions musicals de primer nivell.

Tota la programació i informació de Sagunt a Escena [ací](https://saguntaescena.ivc.gva.es/).​

*   [](http://www.facebook.com/sharer.php?u=https://aytosagunto.es/va/actualitat/sagunt-a-escena-continua-la-programacio-amb-circ-teatre-i-musica/ "Facebook")
*   [](http://twitter.com/share?url=https://aytosagunto.es/va/actualitat/sagunt-a-escena-continua-la-programacio-amb-circ-teatre-i-musica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-a-escena-continua-la-programacio-amb-circ-teatre-i-musica/ "Linked In")
*   [](mailto:?body=https://aytosagunto.es/va/actualitat/sagunt-a-escena-continua-la-programacio-amb-circ-teatre-i-musica/)